**Informatīvais ziņojums**

"**Par civilās aizsardzības kursa izmaksām, ieviešanas grafiku vispārējās izglītības iestādēs un profesionālās izglītības iestādēs**"

Informatīvais ziņojums "Par civilās aizsardzības kursa izmaksām, ieviešanas grafiku vispārējās izglītības iestādēs un profesionālās izglītības iestādēs" sagatavots, lai informētu par Ministru kabineta 2008.gada 16.decembra sēdes protokollēmuma (prot. Nr.93 53.§) 3., 4. un 5.punktā doto uzdevumu izpildes gaitu.

1. **Ministru kabineta uzdevumi veselības un cilvēkdrošības jautājumu stiprināšanai vispārējā un profesionālā izglītībā** 
   1. **Par civilās aizsardzības kursu vispārējā un profesionālajā izglītībā**

Ministru kabineta 2007.gada 11.septembra sēdē tika izskatīts noteikumu projekts "Minimālās prasības civilās aizsardzības kursa saturam un nodarbināto civilās aizsardzības apmācības saturam", un ar Ministru kabineta 2007.gada 11.septembra sēdes protokollēmuma (prot. Nr.50 8.§) 2. un 3.punktu Izglītības un zinātnes ministrijai (turpmāk – IZM) kopīgi ar Iekšlietu ministriju (turpmāk – IeM) tika dots uzdevums triju mēnešu laikā sagatavot un iesniegt noteiktā kārtībā Ministru kabinetā priekšlikumus par civilās aizsardzības un ugunsdrošības apmācības kursa īstenošanu vispārējās vidējās izglītības un profesionālās vidējās izglītības iestādēs un līdz 2010.gada 31.maijam izstrādāt un iesniegt noteiktā kārtībā Ministru kabinetā nepieciešamos tiesību aktus, lai ar 2011./2012.mācību gadu ieviestu vispārējās vidējās izglītības un profesionālās vidējās izglītības programmās obligāto mācību priekšmetu "Civilā aizsardzība un ugunsdrošība".

Ministru kabineta 2008.gada 16.decembra sēdē tika izskatīts IZM sagatavotais informatīvais ziņojums par civilās aizsardzības un ugunsdrošības apmācības īstenošanu vispārējās izglītības iestādēs un vidējās profesionālās izglītības iestādēs un par Ministru kabineta 2007.gada 11.septembrī dotā uzdevuma izpildes gaitu. IZM informēja, ka mācību kursa "Civilā aizsardzība un ugunsdrošība" ieviešanai un Ministru kabineta 2007.gada 11.septembra noteikumos Nr.612 "Minimālās prasības civilās aizsardzības kursa saturam un nodarbināto civilās aizsardzības apmācības saturam" ietverto prasību izpildei no valsts budžeta būtu nepieciešami Ls 802 261 (EUR 1 141 515).

Ministru kabineta 2008.gada 16.decembra sēdes protokollēmuma (prot. Nr.93 53.§) 3.punktā IZM tika dots uzdevums izstrādāt un līdz 2010.gada 1.decembrim iesniegt noteiktā kārtībā Ministru kabinetā nepieciešamos grozījumus normatīvajos aktos mācību kursa "Civilā aizsardzība un ugunsdrošība" ieviešanai vispārējās izglītības iestādēs un vidējās profesionālās izglītības iestādēs. Ministru kabineta 2008.gada 16.decembra sēdes protokollēmuma (prot. Nr.93 53.§) 4.punktā IZM tika uzdots sadarbībā ar IeM līdz 2011.gada 30.jūnijam organizēt mācību kursa "Civilā aizsardzība un ugunsdrošība" ieviešanai plānoto izglītības iestāžu, kas īsteno vispārējās un vidējās profesionālās izglītības programmas, skolotāju profesionālo pilnveidi. Ministru kabineta 2008.gada 16.decembra sēdes protokollēmuma (prot. Nr.93 53.§) 5.punktā IZM sadarbībā ar IeM tika uzdots līdz 2011.gada 15.augustam organizēt mācību kursa "Civilā aizsardzība un ugunsdrošība" ieviešanai nepieciešamā mācību satura un tā mācību un metodiskā nodrošinājuma izstrādi un mācību un metodiskā nodrošinājuma (metodiskais līdzeklis skolotājiem, mācību grāmata un mācību līdzeklis skolēniem) iepirkumu izglītības iestādēm, kas īsteno vispārējās un vidējās profesionālās izglītības programmas, nepieciešamajā daudzumā.

Ņemot vērā valsts budžeta konsolidācijas pasākumus 2008. – 2011.gadā, IZM rīcībā nebija mācību kursa "Civilā aizsardzība un ugunsdrošība" satura izstrādei un ieviešanai nepieciešamo finanšu resursu.

Ministru kabineta 2011.gada 20.decembra sēdes protokollēmuma (prot. Nr.75 34.§) 2.punktā IZM kopīgi ar IeM tika uzdots izveidot darba grupu, lai izvērtētu civilās aizsardzības kursa izmaksas, sagatavot ieviešanas grafiku un izglītības un zinātnes ministram līdz 2012.gada 1.jūlijam iesniegt attiecīgo informāciju izskatīšanai Ministru kabinetā.

Lai izpildītu minēto uzdevumu, IZM kopīgi ar IeM izveidoja darba grupu "Civilās aizsardzības un ugunsdrošības" mācību kursa izstrādei (turpmāk – darba grupa) un 2012.gada 25.janvārī notika darba grupas pirmā sanāksme. Darba grupā tika iekļauti Valsts ugunsdzēsības un glābšanas dienesta, AS "Latvenergo", VAS "Latvijas dzelzceļa", AS "Latvijas Gāzes", Ceļu satiksmes drošības direkcijas un Neatliekamās medicīniskās palīdzības dienesta deleģētie, kā arī Valsts izglītības satura centra (turpmāk – VISC) un IZM pārstāvji. Darba grupa diskutēja par mācību kursa saturu un secināja, ka, lai veicinātu zināšanas un patstāvīgā un apzinātā izvēlē balstītu veselībai un drošībai labvēlīgu lēmumu pieņemšanu un atbildīgu rīcību kā ikdienā, tā ārkārtas situācijās, mācību kursa "Civilā aizsardzība un ugunsdrošība" aktuālie un obligāti iekļaujamie temati pārsniedz mācību kursa nosaukumā ietvertās civilās aizsardzības jautājumus. Tika vērtēta arī starptautiskā pieredze drošības un prevencijas jēdziena interpretācijās un šo jēdzienu attīstītība Latvijā, un 2012.gada 29.februārī darba grupa pieņēma lēmumu mainīt mācību kursa "Civilā aizsardzība un ugunsdrošība" nosaukumu no "Civilā aizsardzība un ugunsdrošība" uz "Cilvēkdrošība" (turpmāk – mācību kurss) un uzsāka mācību kursa ieviešanai nepieciešamo izmaksu projekta izstrādi (2012.gada 29.februāra darba grupas sanāksmes protokols Nr.2).

Ņemot vērā šodien zinātniskajā literatūrā jēdziena cilvēkdrošība dažādību un cilvēkdrošības koncepciju savstarpējās opozīcijas[[1]](#footnote-1), darba grupa balstījās Izglītības likuma 2.panta nosacījumā par izglītības mērķi – patstāvīgas personības veidošanās, nodrošinot iespēju tās tikumiskai, estētiskai, intelektuālai un fiziskai attīstībai, – un drošības jēdziena skaidrojumā. Ar cilvēkdrošību šā kursa ietvaros saprotot izglītojamā zināšanu, prasmju un attieksmju veidošanos par indivīda fizisko veselību un drošību, veicinot viņa spēju identificēt apdraudējumus un riskus dažādās vidēs un mainīgos apstākļos, kā arī atbilstošu līdzekļu izvēli un rīcību to novēršanai. Šī pieeja ir tuva hierarhiski augstākajā nacionālā līmeņa vidējā termiņa plānošanas dokumentā "Nacionālās attīstības plāns 2014. – 2020.gadam" (turpmāk – NAP2020) lietotajam cilvēka drošumspējas jēdzienam[[2]](#footnote-2), kas definēta kā viena no trim valsts attīstības prioritātēm. Katrā no pieciem šās prioritātes rīcības virzieniem nosaukti uzdevumi, kas attiecināmi uz vispārējo un profesionālo izglītību un risināmi ar veselības, kā fiziskās, tā garīgās, un cilvēkdrošības jautājumu aktualizāciju kompetenču pieejā balstītā izglītības saturā, kur "Cilvēkdrošības mācību kurss" būtu viena no izglītības satura daļām.

Ar Ministru kabineta 2013.gada 9.jūlija sēdes protokollēmumu (prot. Nr.39 13.§) tika pagarināts 2011.gada 20.decembrī dotā uzdevuma (prot. Nr.75 34.§) izpildes termiņš līdz 2013.gada 1.decembrim.

* 1. **Par veselības un cilvēkdrošības jautājumiem izglītības saturā**

Ministru kabinets paralēli uzdevumam par mācību kursa ieviešanu laika posmā no 2012.gada līdz šim brīdim ir paredzējis dažādas veicamās darbības veselības un cilvēkdrošības jautājumu aktualizēšanai izglītībā.

Ar Ministru kabineta 2012.gada 16.februāra rīkojumu Nr.84 "Par Valdības rīcības plānu "Deklarācijas par Valda Dombrovska vadītā Ministru kabineta iecerēto darbību īstenošanai"" apstiprinātajā Valdības rīcības plānā (turpmāk – Valdības rīcības plāns) 27.2.apakšpunktā tika paredzēts Veselības ministrijai līdz 2012.gada 1.oktobrim izstrādāt priekšlikumus par mācību priekšmeta "Veselības mācība" iekļaušanu vispārējās vidējās un profesionālās izglītības mācību programmās. Valdības rīcības plāna 27.8.pasākumā tika paredzēts "pilnveidot mācību priekšmetu programmu paraugus, veicinot integrētu veselības un sporta izglītības un cilvēkdrošības jautājumu pēctecīgu apguvi pirmsskolas izglītībā, pamatizglītībā un vidējā izglītībā". Savukārt Ministru kabineta 2013.gada 5.marta sēdes protokollēmuma (prot. Nr.13 30.§) 5.1.apakšpunktā IZM tika uzdots, īstenojot Valdības rīcības plānā paredzēto 27.8.pasākumu, integrētā mācību kursa ietvaros iekļaut jautājumus, kas saistīti ar dzimumu līdztiesību, veselību un morāli, kā arī cilvēku ekspluatācijas formām, – par prostitūcijas, cilvēku tirdzniecības, fiktīvu laulību būtību un sekām.

Ministru kabineta 2013.gada 6.augusta sēdē tika izskatīts noteikumu projekts "Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem", un ar Ministru kabineta 2013.gada 6.augusta sēdes protokollēmuma (prot. Nr.42 65.§) 2.1.apakšpunktu IZM tika uzdots līdz 2014.gada 1.jūnijam izstrādāt kompetenču pieejā veidotu Ministru kabineta noteikumu projektu par pamatizglītības standartu un tam atbilstošiem izglītības programmu paraugiem, kurā noteikts pamatkompetencēs balstīts apgūstamais izglītības jomu saturs, ietverot apgūstamos mācību priekšmetus un akcentējot daudzveidīgu domāšanu, tai skaitā finanšu pratības un ekonomikas jautājumos; aktīva un veselīga dzīvesveida veicināšanu, tai skaitā pārskatot esošā mācību priekšmeta "Sports" standarta un valsts pārbaudījumu satura prasības un stiprinot skolēnu individuālos sasniegumus; informācijas tehnoloģiju kompetences, saziņas un sadarbības prasmes; pašizziņu, pašiniciatīvu (uzņēmīgumu) un jaunradi, daudzpusīgu kultūras pieredzi; mūsdienīgu mājturības un tehnoloģiju prasmju apguvi, sociālo un pilsonisko prasmju attīstību; agrākas svešvalodu apguves uzsākšanu; un nodrošināt noteikumu projekta izstrādes procesā sadarbību ar sociālajiem partneriem un nevalstiskajām organizācijām. Ministru kabinets 2014.gada 12.augustā apstiprināja noteikumus Nr.468 "[Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem](http://likumi.lv/doc.php?id=268342)", un ar Ministru kabineta 2014.gada 12.augusta sēdes protokollēmuma (prot. Nr.43 30.§) 4.punktu atzina par aktualitāti zaudējušu Ministru kabineta 2013.gada 6.augusta sēdes protokollēmumā (prot. Nr.42 65.§) "Noteikumu projekts "Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem"" ietverto uzdevumu.

Ministru kabineta 2013.gada 24.septembra sēdē tika izskatīts Veselības ministrijas informatīvais ziņojums "Par mācību priekšmeta "Veselības mācība" iekļaušanu vispārējās vidējās un profesionālās izglītības mācību programmās" un noteikta virkne pasākumu veselības izglītības pilnveidošanai. Ministru kabineta 2013.gada 24.septembra sēdes protokollēmuma (prot. Nr.50 134.§) 2.punktā IZM tika uzdots:

1. līdz 2013.gada 1.decembrim, pieaicinot Labklājības ministrijas un Veselības ministrijas speciālistus, pilnveidot mācību priekšmetu programmu paraugus, veicinot integrētu veselības izglītības, sporta izglītības un cilvēkdrošības jautājumu pēctecīgu apguvi vispārējā izglītībā un profesionālajā vidējā izglītībā (2.1.apakšpunkts);
2. līdz 2013.gada 1.decembrim sadarbībā ar Veselības ministriju pilnveidot klases stundas programmas paraugus 1. – 12.klasei, papildinot veselības izglītības jautājumu tēmu loku tematiskajā grupā "Veselība un vide" (2.2.apakšpunkts);
3. līdz 2014.gada 1.jūnijam sagatavot grozījumus Ministru kabineta 2000.gada 27.jūnija noteikumos Nr.211 "Noteikumi par valsts profesionālās vidējās izglītības standartu un valsts arodizglītības standartu", paredzot izglītojamiem, sākot ar 2015./2016. mācību gadu, noteikt mācību saturā obligāti apgūstamu veselības izglītības moduli, vienlaikus nepalielinot izglītojamo noslodzi (2.3.apakšpunkts);
4. sadarbībā ar Veselības ministriju veikt nepieciešamo pedagogu sagatavošanu un izglītošanu, lai profesionālajā vidējā izglītībā un arodizglītībā nodrošinātu kvalitatīvu veselības izglītības jautājumu apguvi (2.4.apakšpunkts).

Minētie uzdevumi ir daļēji izpildīti (skatīt informatīvā ziņojuma "Par civilās aizsardzības kursa izmaksām, ieviešanas grafiku vispārējās izglītības iestādēs un profesionālās izglītības iestādēs" 2.punktu).

Šajā pat laikā IZM bija izveidojusi darba grupu, kas plānoja jauna Profesionālās izglītības likuma projekta izstrādi, kurā profesionālās izglītības saturu bija paredzēts strukturēt moduļos, atbilstoši ieviešot profesionālās izglītības jomā jaunu terminu "modulis". Līdz šim brīdim jaunais termins "modulis" nav definēts, līdz ar to, veicot grozījumus Ministru kabineta 2000.gada 27.jūnija noteikumos Nr.211 "Noteikumi par valsts profesionālās vidējās izglītības standartu un valsts arodizglītības standartu", termins "modulis" tiks aizstāts ar Izglītības likumā definētu terminu "mācību kurss", kas izstrādātā satura kvalitāti un būtību nemainīs.

Saskaņā ar Ministru kabineta 2014.gada 12.augusta sēdes protokollēmumu (prot. Nr.43 29.§) tika pieņemts zināšanai informatīvais ziņojums "Par darba vidē balstītu mācību īstenošanas iespējām Latvijas profesionālās izglītības attīstības kontekstā", kurā ir nodefinēti profesionālās izglītības satura reformas kompleksie uzdevumi. Šo uzdevumu ietvaros paredzēts veikt grozījumus esošajos normatīvos, tai skaitā mācību kursa "Sabiedrības un cilvēka drošība" pēctecīga ieviešana.

Iepriekš minētie Ministru kabineta uzdevumi par veselības un cilvēkdrošības jautājumu stiprināšanu izglītības saturā, piemēram, kompetenču pieejā veidots pamatizglītības standarts, mācību kursa ieviešana, risināmi kompleksi. Kompleksos risinājumus paredz 2014.gada 22.maijā Saeimā apstiprinātais vidēja termiņa izglītības politikas plānošanas dokuments "Izglītības attīstības pamatnostādnes 2014. – 2020.gadam" (turpmāk – IAP). Tajā definētais 1.1. rīcības virziens paredz uz zināšanu sabiedrībā pieprasītām kompetencēm orientēta, radošumu, inovāciju un veselīga dzīvesveida veicinoša izglītības satura pilnveidi. Minētā mērķa sasniegšanai paredzēta kompetenču pieejā pilnveidota vispārējās izglītības satura izstrāde,  ietverot jaunas kompetences, t.sk. uzņēmējspējas, veselīgs dzīvesveids, finanšu pratība, pilsoniska izglītība, cilvēkdrošība (1.uzdevums) un cilvēkdrošības mācību materiālu izstrāde, veicinot integrētu veselības, sporta, dzimumu līdztiesības, gatavošanos ģimenes dzīvei un morāles jautājumu apguvi pirmsskolas izglītībā, pamatizglītībā un vidējā izglītībā (t.sk. profesionālajā izglītībā), kā arī atkarību, prostitūcijas, cilvēku tirdzniecības un fiktīvo laulību risku apzināšanās un to novēršanas apguvi pamatizglītībā un vidējā izglītībā (t.sk. profesionālajā izglītībā) (5.uzdevums). Saskaņā ar IAP ir izstrādāts ""Izglītības attīstības pamatnostādņu 2014.-2020.gadam" īstenošanas plāns 2015.-2017.gadam" (turpmāk – IAP plāns), kas izskatīts un pieņemts Ministru kabinetā 2015.gada 9.jūnijā. IAP plānā ir detalizēts IAP 1. un 5.uzdevums, kā arī noteikta profesionālās izglītības satura normatīvās bāzes izstrāde (1.1.6.(1.)uzdevums), paredzot veikt grozījumus normatīvajos aktos, nosakot mācību saturā obligāti apgūstamu veselības izglītības saturu un apjomu stundās visās profesionālās izglītības programmās, nodrošinot obligātā veselības izglītības kursa ieviešanu no 2015./ 16.mācību gada mācību kursa "Sabiedrība un cilvēkdrošība" ietvaros.

1. **Līdz šim paveiktais doto uzdevumu izpildē un pasākumi veselības un cilvēkdrošības jautājumu aktualizācijā**

Ieviešot jaunu kompetencēs balstītu izglītības standartu un īstenojot vispārējā izglītībā, t.i., pirmsskolā, pamatizglītībā un vispārējā vidējā izglītībā, un profesionālajā izglītībā "Cilvēkdrošības mācību kursu", nepieciešams izstādāt mācību saturu, kas nedublējas, sagatavot mācību līdzekļus, metodiskos materiālus un nodrošināt pedagogu profesionālās kompetences pilnveidi.

2011.gadā izveidotās darba grupas sastāvs 2013.gadā tika papildināts ar Rīgas Stradiņa universitātes pārstāvjiem, Labklājības ministrijas un Veselības ministrijas speciālistiem un deleģētiem speciālistiem no Valsts darba inspekcijas un Bērnu tiesību aizsardzības inspekcijas. 2013.gada 17.septembra darba grupas sanāksmē pēc A.Vilka (Rīgas Stradiņa universitātes mācībspēka, jurista, kriminologa) priekšlikuma tika pieņemts lēmums, savstarpēji sadarbojoties, veikt auditu mācību priekšmetu programmu paraugos un klases stundu programmas paraugā par veselības, sporta izglītības un cilvēkdrošības pēctecīgu apguvi vispārējā izglītībā.Kā arī tika panākta vienošanās, ka centram tiks iesūtīti priekšlikumi "Cilvēkdrošības mācību kursa" satura precizēšanai un šā kursa ieviešanai nepieciešamo finanšu aprēķinu veikšanai.

Atbilstoši Ministru kabineta 2013.gada 24.septembra sēdes protokollēmuma (prot. Nr.50 134.§) 2.punkta uzdevumiem ir veikti šādi pasākumi:

* sadarbībā ar Veselības ministrijas un Labklājības ministrijas deleģētiem pārstāvjiem VISC pilnveidoja mācību priekšmetu programmu paraugus un klases stundu programmas paraugu 1. – 12.klasei. Tika pilnveidoti šādi mācību priekšmetu programmu paraugi: "Sociālās zinības 1.–9.klasei", "Mājturība un tehnoloģija 1.–4.klasei" un "Dabaszinības 1.–6.klasei" pamatizglītībā, kā arī "Psiholoģija", "Mājsaimniecība" un "Veselības mācība" vispārējā vidējā izglītībā[[3]](#footnote-3). Centra organizētā sanāksmē Veselības ministrijas pārstāvji tika informēti par veiktajām izmaiņām, kā arī iespējām pilnveidot mācību procesu ieviešot kompetenču pieejā veidotu vispārējās izglītības saturu;
* atbilstoši Ministru kabineta 2000.gada 27.jūnija noteikumu Nr.211 "Noteikumi par valsts profesionālās vidējās izglītības standartu un valsts arodizglītības standartu" (turpmāk – MK noteikumi Nr.211) 8.punktam un profesiju standartu prasībām, ir pilnveidots veselības izglītības obligātais mācību saturs. VISC ir izstrādājis vienotu mācību kursu "Sabiedrības un cilvēka drošība", kurā ir obligāts veselības izglītības modulis, kā sastāvdaļa, un tiks ieviests no 2016./17. mācību gada, nosakot mācību saturā obligāti apgūstamu veselības izglītības saturu un apjomu stundās visās profesionālās izglītības programmās;
* IZM 2015.gada 23.decembrī (Nr.01-05/5265) nosūtīja Valsts kancelejai grozījumus MK noteikumos Nr.211 (VSS ‒ 597). 2015.gada 15.septembra sanāksmē ar Veselības ministriju tika saskaņota 8.punkta redakcija, paredzot, ka visās izglītības programmās ir iekļauts mācību kurss „Sabiedrības un cilvēka drošība” (turpmāk – kurss) ar noteiktu veselības izglītības saturu un apjomu, un 2.[[4]](#footnote-4) pielikuma 3.tabulā profesionālajās vidējās izglītības programmās nosakot kursa apjomu 7% no profesionālā satura teorētiskās daļas un piezīmēs Veselības izglītībai nosakot 24 stundas. Savukārt 3.pielikuma 3.tabulā arodizglītības programmās nosakot kursa apjomu 10% no profesionālā satura teorētiskās daļas un piezīmēs Veselības izglītībai nosakot 20 stundas;
* paplašinot profesionālās izglītības programmās iesaistīto pedagogu kompetenci un iespējas iegūt papildu kvalifikāciju B programmās (160 stundas), 2014.gadā atbilstoši piešķirtajiem valsts budžeta līdzekļiem tika organizēta pedagogu sagatavošana (papildu profesionālās kvalifikācijas ieguve citu mācību priekšmetu skolotājiem) un izglītošana (pedagogu profesionālā pilnveide un tālākizglītība). Šādu iespēju visā Latvijas teritorijā nodrošina tālākizglītības programmas "Veselības jautājumu apguve profesionālā vidējā un arodizglītībā" piedāvājums (programmas īstenotāji – Rīgas Stradiņa universitāte, 2014.gadā finansējums 56000 EUR mērķgrupai – profesionālās vidējas un arodizglītības pedagogi (skaits –116), 2015.gadā finansējums 76000 EUR mērķgrupai – profesionālās vidējas un arodizglītības pedagogi (skaits ‒ 184). Programmas tēmas: Veselības kopveseluma jēdziens; Individuālā un sabiedrības veselība; Pedagoģiskā metodika – didaktika; Veselīga uztura pamatprincipi; Fiziskā attīstība, veselība un fiziskās aktivitātes; Atkarības jauniešu vidū; Garīgā (mentālā) veselība; Seksualitāte un reproduktīvā veselība; Traumatisms un pirmā palīdzība; Vides un personīgā higiēna; Infekcijas un to profilakse; Darba vide; Arodveselība; Saskarsme un komunikācija.

Lai veicinātu sistēmiskas pieejas un vienotas izpratnes veidošanos par savas drošumspējas stiprināšanu pirms kompetenču pieejā balstīta satura un "Cilvēkdrošības mācību kursa" tā ietvarā izstrādes un šā satura ieviešanas, no 2011.gada VISC ir veicis šādus pasākumus: organizēti diagnosticējošie darbi 4., 5., 8., 9. un 10.klašu skolēniem, veidoti mācību un atbalsta materiāli, īstenota pedagogu profesionālās kompetences pilnveide, noteiktas mācību gada izglītības procesa īstenošanas prioritātes un veicināta mācību līdzekļu kvalitāte.

2013.gada pavasarī VISC izglītības iestādēm piedāvāja diagnosticējošos darbus mācību priekšmetā "Sociālās zinības" 5.klasei un 9.klasei un diagnosticējošo darbu par cilvēkdrošības jautājumiem 10.klašu skolēniem vispārējā vidējā un profesionālā izglītībā. Diagnosticējošajā darbā 5.klasei bija iekļauti jautājumi par šādiem tematiem: Emocijas, to izpausmes; Attiecību veidošana; Vielu ietekme uz veselību; Veselību veicinoši paradumi; Rūpes un atbildība ģimenē; Augšana un attīstība; Vardarbība un Veselīgs uzturs. Diagnosticējošajā darbā 9.klasei bija iekļauti jautājumi par šādiem tematiem: Konflikti, to risināšana; Attiecību veidošana; Emocijas; Stresa vadīšana; Reproduktīvā veselība; Infekciju izplatīšanās; Profilakse; Ģimene, tās plānošana; Veselību veicinoši paradumi; Atkarību izraisošo vielu ietekme uz veselību; Veselīgs uzturs; Drošība; Pirmā palīdzība. Diagnosticējošajā darbā 10.klasei par cilvēkdrošības jautājumiem tika iekļautas šādas tēmas: Ikdienā iespējamās bīstamās situācijas un droša uzvedība; Situācijas un uzvedība, uzturoties dabā; Ergonomikas jautājumi; Rīcība dažādu apdraudējumu un katastrofu gadījumos. 20141 skolēnu diagnosticējošo darbu rezultāti parāda, ka mācību procesā svarīgi sniegt gan zināšanas drošībai un veselībai labvēlīgas rīcības pamatojamībā, gan nodrošināt prasmju attīstību, lai ikdienā atbilstoši situācijai jaunietis prastu patstāvīgi pieņemt atbildīgu lēmumu un droši rīkoties. [[5]](#footnote-5)

2015.gada novembrī VISC organizēja diagnosticējošo darbu par Ceļu satiksmes noteikumiem 4. un 8.klasē, kurā kopumā piedalījās 19793 skolēnu.[[6]](#footnote-6)

VISC ir izstrādājis elektroniskus un brīvpieejamus atbalsta materiālus pedagogiem un mācību materiālus dažāda vecuma grupu skolēniem par veselības un cilvēkdrošības jautājumiem, lai atbilstoši izglītojamo vecumam, spējām un individuālajām vajadzībām veicinātu drošumspēju stiprināšanu jeb tādu zināšanu un prasmju apguvi, kā arī attieksmju un motivācijas veidošanos, kas palīdzētu atpazīt riskus un bīstamas situācijas bērnu un jauniešu ikdienā un atbilstīgu un drošu lēmumu pieņemšanu.

Atbalsta materiālā "[Vesels un drošs – interaktīvi par veselības un cilvēkdrošības jautājumiem pirmskolā un sākumskolā](http://visc.gov.lv/saturs/vispizgl/metmat/vesels_un_dross.pdf)" (2011.) iekļauts informācijas apkopojums par drošu un veselīgu uzvedību dažādās ikdienas situācijās, mācību spēle par cilvēkdrošības un veselības jautājumiem trīs variantos (vides spēle, galda spēle un datorspēle, kas ir adaptēta arī interaktīvajām tāfelēm) un darba lapas[[7]](#footnote-7).

Interaktīvajā elektroniskajā materiālā "Vesels un drošs – ikdiena tev apkārt" (2013.) pirmsskolas un sākumskolas bērniem ir aplūkotas dažāda rakstura situācijas uz ielas, mājās, dabā, ar kurām bērni sastopas ikdienā, ietverot šādus tematus: droša uzvedība uz ielas, droša pārvietošanās ar divriteni, drošība ūdens tilpnēs un pie tām, droša uzvedība atpūtā dabā, bērnu rotaļu laukumā, mājās, virtuvē, laikapstākļiem piemērota apģērba izvēle, ugunsdrošība, neatliekamās palīdzības izsaukšana. Tās tematiski sakārtotas 10 tiešsaistes atvērumos/spēlēs[[8]](#footnote-8).

Izglītojošā materiālu komplektā, kas ietver elektronisku un interaktīvu mācību spēli skolēniem (7.-9.klase) "Īsi stāsti drošai dienai" (2014.) un metodisko materiālu pedagogiem iekļautas šādas tēmas: Garīgā veselība, es un grupa un savstarpējās attiecības; Fiziskā veselība; Atbildīga rīcība, risku izvērtēšana un lēmumu pieņemšana; Droša uzvedība atpūtā dabā, ūdenī un pie ūdenstilpnēm; Ekstrēmie sporta veidi; Seksuāli reproduktīvā veselība; Veselīgs uzturs un dienas režīms; Atkarību izraisošās vielas un procesi, to ietekme uz cilvēka drošību un veselību[[9]](#footnote-9).

Elektroniskajā metodiskajā materiālā "Civilā aizsardzība" (2011.) definētas minimālās prasības civilās aizsardzības kursa saturam profesionālajā un vispārējā vidējā izglītībā un piedāvāti mācību materiāli izglītojamo zināšanu, prasmju un attieksmju kopuma veidošanai par ikdienā iespējamām bīstamām situācijām, drošas uzvedības principiem, kā arī katastrofām, kas var notikt, īpašu uzmanību pievēršot rīcībai ārkārtas gadījumos[[10]](#footnote-10).

Sadarbībā ar Veselības ministriju ir izstrādāts elektronisks metodiskais materiāls pedagogiem "Veselības izglītība" (2013.) vispārējā un profesionālajā vidējā izglītībā. Metodiskajā materiālā iekļautas šādas tēmas: Veselība kā kopveselums; Veselības riska faktori; Preventīvie pasākumi; Izvēles brīvība, veselība kā indivīda izvēle; Dzīvesveids, dzīves stils un dzīves kvalitāte; Veselīgs dzīvesveids un dzīves vide; Rūpes par ārējo izskatu; Uztura ietekme uz veselību; Atkarības no vielām un procesiem, izvairīšanās no atkarībām; Seksuālā un reproduktīvā veselība; Pašizziņas un pašvērtējuma nozīme veselībai labvēlīgas uzvedības īstenošanā; Veselību ietekmējošo paradumu veidošanās; Garīgā pārslodze, fiziskās un psihiskās veselības savstarpējā saistība; Racionāla medikamentu lietošana; Veselības veicināšana un Cilvēku tirdzniecība. Materiālā piedāvāts veselības izglītības tēmu teorētisks izklāsts un 75 dažādu veidu praktisko uzdevumu apraksti[[11]](#footnote-11).

Eiropas darba drošības un veselības aizsardzības aģentūra ir izveidojusi 17 animācijas filmas par darba aizsardzību, kuru galvenais varonis ir NAPO. 2012.gadā 600 filmu komplekti (DVD) tika nosūtīti centram tālākai izplatīšanai skolās. 2013.gadā Valsts darba inspekcija adaptēja Eiropas Darba drošības un veselības aizsardzības aģentūras izstrādātos mācību materiālus latviešu valodā (darba lapas, stundu plānus u.c.), lai iekļautu tos 7 – 11 gadus vecu skolēnu mācību procesā. Mācību stundu plāni ir izstrādāti tā, ka veselības un drošības jautājumi ir apgūstami integrēti dažādos mācību priekšmetos, piemēram, sociālo zinību, matemātikas, dzimtās valodas, svešvalodas un klases stundās. Valsts darba inspekcijas kā centra sadarbības partnera sagatavotā informācija par NAPO filmām atrodama arī centra mājaslapā[[12]](#footnote-12). Tika īstenoti arī informatīvi pasākumi, iesaistot gan atbildīgās ministrijas un to pakļautībā esošās valsts pārvaldes iestādes, gan nozarei specifiskos portālus, kā arī nevalstiskās organizācijas[[13]](#footnote-13).

### 2015.gadā VISC ir izstrādājis metodisko materiālu pedagogiem "Darbs ar sociālā riska grupas bērniem un jauniešiem atkarību profilaksē"[[14]](#footnote-14). Ir izstrādāti un 2016.gadā tiks publiskoti atbalsta materiāli pirmsskolai un sākumskolai ceļu satiksmes noteikumu mācīšanā.

### Drošības nedēļu ietvaros, kuras kopš 2003./2004.mācību gada ik rudeni un pavasari notiek Latvijas skolās, VISC kopā ar sadarbības partneriem Valsts ugunsdzēsības un glābšanas dienestu, AS "Latvenergo", VAS "Latvijas dzelzceļu", AS "Latvijas Gāzi", Ceļu satiksmes drošības direkciju, Rīgas Pašvaldības policiju un Valsts darba inspekciju dažādos pasākumos skolēniem un semināros pedagogiem aicina aktualizēt ar drošību un veselību saistītus jautājumus. Piemēram, 2012./2013.mācību gadā visā Latvijā norisinājās jautājumu akcija "Ko darīt, ja... ", kuras laikā skolēni un skolotāji tika aicināti iesūtīt jautājumus par nedrošām situācijām dažādās skolas vidēs. Drošības nedēļas akcijā tika iesūtītas 2925 anketas, kuras ietvēra vairāk nekā 14000 jautājumu. Biežāk uzdotie jautājumi un atbildes uz tiem ir apkopoti vienotā elektroniskā materiālā 4.-7.klašu skolēniem "Ko darīt, ja…"[[15]](#footnote-15). Materiālā sniegti ieteikumi par 10 biežāk uzdotajiem izglītojamo jautājumiem par garīgo un fizisko drošību. 2014.gada pavasarī drošības nedēļas "Pusaudžu drošība uz un pie ūdens" laikā sadarbībā ar Rīgas Pašvaldības policijas Drošības uz ūdens un civilās aizsardzības pārvaldes speciālistiem izglītības iestādes tika aicinātas aktualizēt cilvēkdrošības jautājumus atpūtā pie ūdeņiem, piemēram, kas jāievēro peldoties, kāpēc pirms vizināšanās ar laivu, ūdensmotociklu vai ūdensslēpēm ir nepieciešams uzvilkt glābšanas vesti, ko darīt, ja noticis negadījums, kāpēc ir svarīgi, atrodoties pie ūdens vai ūdenī, pieskatīt vienam otru. Savukārt 2014.gada rudenī drošības nedēļas "Esi drošs ceļā! " ietvaros sadarbībā ar Ceļu satiksmes drošības direkciju skolas tika aicinātas aktualizēt ceļu satiksmes drošības jautājumus, noteikumu ievērošanu un personīgās drošības garantēšanas iespējas ceļu satiksmē, kā arī izmēģināt eksāmenu velosipēdista vadītāja apliecības iegūšanai.

### 2013./2014.mācību gadā VISC izglītības procesa pilnveidei izglītības iestādēs kā vienu no prioritātēm bija izvirzījis izpratnes par veselības un cilvēkdrošības jautājumiem un atbildīgas attieksmes un rīcības ikdienas situācijās veicināšanu. Izglītības iestādes bija aicinātas aktualizēt izglītības iestādēs iekšējās kārtības noteikumus, ņemot vērā katras izglītības iestādes unikalitāti drošas izglītības vides nodrošināšanai; izstrādāt vienotus vērtību un uzvedības principus un nodrošināt konsekventu to ievērošanu; organizēt dinamiskās pauzes mācību procesa laikā; īstenot ar drošības jautājumiem saistītas akcijas un projektus skolā, novadā/pilsētā. 2014./2015.mācību gadā VISC aicināja izglītības iestādes aktualizēt laika plānošanas prasmju, pašorganizēšanās prasmju un uzņēmējspēju attīstību, īstenot atbalsta pasākumus iekļaujošai un pozitīvai uzvedībai, izglītot par dažādu atkarību riskiem, t.sk., par psihoaktīvo vielu lietošanas sekām, organizējot profilakses pasākumus lietošanas ierobežošanai un informējot par pieņemtajiem normatīvajiem aktiem atkarību mazināšanā, pilnveidot skolēnu mediju lietotprasmes, akcentējot drošības jautājumus interneta lietošanā, kā arī autortiesību ievērošanu.

### 2013.gadā un 2014.gadā VISC sadarbībā ar Valsts darba inspekciju un Rīgas Stradiņa Universitātes aģentūras Darba drošības un vides veselības institūtu organizēja seminārus "Droša un veselīga skolas vide" Latvijas novados izglītības pārvalžu pirmsskolas speciālistiem, sākumskolas pedagogiem un novadu/pilsētu audzināšanas darba koordinatoriem. Kopā semināros piedalījās vairāk nekā 500 dalībnieku. Semināros pedagogi kopīgi meklēja risinājumus, kā mazināt riskus un stiprināt savu personīgo veselību un drošību darba vietā, kā mainīt domāšanu no pasīvas nogaidīšanas uz jēgpilnu un aktīvu rīcību, kā nodrošināt skolas iekšējās kārtības noteikumu efektivitāti un kā veicināt skolēnu izpratni par veselības un cilvēkdrošības jautājumiem un atbildīgu attieksmi un rīcību ikdienas situācijās.

### 2014.gada oktobrī VISC īstenoja semināru ciklu vispārējās un profesionālās izglītības klašu/grupu audzinātājiem un interešu izglītības pedagogiem darbam ar sociālā riska grupas bērniem un jauniešiem, ko apmeklēja 522 pedagogi.

### 2014.gada vasarā IZM Informācijas centrā sadarbībā ar Rīgas Pašvaldības policijas Drošības uz ūdens un civilās aizsardzības pārvaldi tika organizēta lekcija "Drošība uz un pie ūdens". Tajā pedagogiem, auklēm/bērnu pieskatītājiem un citiem interesentiem tika sniegti padomi, kā rīkoties, atrodoties pie dažādām ūdenstilpnēm ar maziem bērniem. Interesenti tika iepazīstināti ar izstrādātajiem [metodiskajiem materiāliem](http://visc.gov.lv/vispizglitiba/saturs/metmat.shtml) par drošību un dažādiem palīglīdzekļiem, kas izmantojami atpūtas brīžos un glābšanas situācijās.

No 2011.gada augusta līdz 2013.gada novembrim VISC īstenoja ESF projektu "Vispārējās izglītības pedagogu tālākizglītība", kurā pedagogiem tika piedāvāti dažādi tālākizglītības kursu satura moduļi arī dzīvesprasmju – vērtībizglītības, ģimenes izglītības, dzimumu līdztiesības un veselības izglītības un drošības – jautājumu dziļākai izpratnei un mūsdienīgai mācīšanai. Kursu saturā akcentēta ikdienas situāciju un iespējamās uzvedības analīze, lai veicinātu skolēnu attieksmes veidošanos un atbildīgu rīcību lēmumu pieņemšanā un īstenošanā. Šos kursus apmeklēja gandrīz 4000 Latvijas pedagogu.

Lai nodrošinātu mācību literatūras kvalitātes uzlabošanos un vienotu pieeju tās izvērtēšanā, 2012. un 2013.gadā VISC īstenoja mācību literatūras izvērtēšanai piesaistīto recenzentu (pedagogu) profesionālās kvalifikācijas pilnveides 16 stundu programmu "Mācību grāmata mūsdienīga mācību procesa kontekstā (mācību literatūras atbilstības standartam izvērtēšana)". Kursos 155 mācību literatūras recenzenti (pedagogi) mācību literatūru (tās saturu un ilustratīvo materiālu) analizēja gan veselības un cilvēkdrošības, gan dzimumu līdztiesības aspektā. 2012.gada decembrī VISC organizēja semināru izdevniecību mācību literatūras redaktoriem, kurā piedalījās 21 dalībnieks. Seminārā tika analizēti mācību grāmatu ilustrāciju, uzdevumu un tekstu piemēri no drošības, cilvēktiesību un dzimumu līdztiesības perspektīvas.

Tādējādi pirms sistēmiska un kompetenču pieejā balstīta kompleksa mācību satura ieviešanas ar atbilstīgiem mācību materiāliem un atbalsta pasākumiem pedagogiem ir tikusi nodrošināta iespēja veselības un cilvēkdrošības jautājumu kvalitatīvākai apguvei visos izglītības posmos.

1. **Civilās aizsardzības (**"**Cilvēkdrošība**"**) mācību kursa izmaksu aprēķins un ieviešanas grafiks vispārējās izglītības iestādēs un profesionālās izglītības iestādēs**

Lai īstenotu minētā mācību kursa ieviešanu, nepieciešams izstrādāt kursa saturu, mācību un metodiskos līdzekļus un nodrošināt pedagogu profesionālo pilnveidi. Ņemot vērā to, ka veselības izglītības un cilvēkdrošības jautājumi būs integrēti kompetenču pieejā veidotā vispārējās izglītības mācību saturā, kā arī tiks saglabāta iespēja skolām īstenot izglītības standartos nenosauktus mācību priekšmetus, iespējama atsevišķu cilvēkdrošības tēmu saturiska pārklāšanās. Piemēram, 2010.gada 18.maijā noslēgtā Aizsardzības ministrijas, IZM un centra starpresoru vienošanās Nr.C-103/AM/2010 paredz kopīgu mācību priekšmeta "Valsts Aizsardzības mācība" standarta un programmas parauga izstrādi. Standarts un programmas paraugs publicēts centra mājaslapā[[16]](#footnote-16).

Pēc darba grupas priekšlikumiem tika sagatavots Civilās aizsardzības ("Cilvēkdrošības mācību kursa") izmaksu aprēķins un ieviešanas grafiks vispārējās izglītības iestādēs un profesionālās izglītības iestādēs:

|  |  |  |  |  |  |  |
| --- | --- | --- | --- | --- | --- | --- |
| **Pasākums/plānotais ieviešanas laiks** | | **Izdevumu aprēķins** | **2016.**  **gads** | **2017.**  **gads** | **2018.**  **gads** | **2019.**  **gads** |
| 1. | Veikta skolēnu zināšanu un prasmju elektroniska diagnostika par cilvēkdrošības jautājumiem četrās vecuma grupās  2016.gada  janvāris – aprīlis | **Diagnosticējošā darba satura izstrāde** – latv./ kriev. val. izglītojamajiem četrās vecumposma grupās 1.-4.; 5.-6.; 7.-9.; 10.-12.klasēm (8eksperti x 440 EUR) 3520 EUR, 1vecākais eksperts civilās aizsardzības jautājumos 1000 EUR, 1vecākais eksperts veselības izglītības jautājumos 1000 EUR, tulkošana 730 EUR. **Diagnostikas elektroniska nodrošināšan**a: MSSQL serveris, WEB servera hostings, diagnosticējošā darba administrēšana 3500 EUR. | **9750** | **0** | **0** | **0** |
| 2. | Mācību kursa satura un programmas parauga izstrāde  2016.gada  augusts | **Kursa standarta** (satura) izstrādātāju atlīdzība (3 vecākie eksperti. x 1000 EUR un 4 eksperti x 800 EUR) 6200 EUR  **Kursa mācību programmas parauga** izstrādātāju atlīdzība (3 vecākie eksperti x 1000 EUR un 10 eksperti x 890 EUR) 11900 EUR | **18100** | **0** | **0** | **0** |
| 3. | Pedagogu profesionālās pilnveides programmas izstrāde, multiplikatoru sagatavošana, profesionālās pilnveides programmas īstenošana (1628 vispārizglītojošo skolu un 102 profesionālo skolu skolotāji, 70 mācību grupas pa 25 cilvēkiem), administratīvi saimnieciskie pakalpojumi  2016.gada septembris –2018.gada jūnijs | Divu (pirmsskola/ sākumskola; pamatizglītība/ vidējā izglītība) pedagogu profesionālās pilnveides **programmu izstrāde, aprobācija un pilnveide**. Vienas pedagogu profesionālās pilnveide programmas izstrādes grupas atlīdzība ((3 eksperti x 450 EUR un 2 vecākie eksperti. x 550 EUR) x 4mēn) 9800 EUR. Divu programmu izstrāde, aprobācija un pilnveide 19600 EUR.  **Programmas aprobācijas tehniskais nodrošinājums** (telpas, uzturēšanās - naktsmītne, ēdināšana, izdales materiāli 20 cilvēkiem x3dienas) 2750 EUR. Divu programmu aprobācija 5500 EUR. Pedagogu profesionālā pilnveide: 70 grupas (65visp.izgl.skol.+5prof.izgl. skol.) x 25skol.grupā= 1750skolotāju. Lektoru darba apmaksa vienai grupai (3dienas x 8stundas = 24 stundas x 27,5 EUR stundā) 660 EUR. Telpu nodrošinājums vienai grupai (1 cilvēks 9 EUR dienā X 3 dienas (27,5 EUR) x 25 cilvēki) 675 EUR. Kancelejas izdevumi vienai grupai 35 EUR. Kopā vienai grupai 1430 EUR. 2017.gadā **īstenotas pedagogu profesionālās pilnveides programmas** 35 grupām 875 pedagogiem; 2018.gadā īstenotas pedagogu profesionālās pilnveides programmas 35 grupām 875 pedagogiem. Kursu norises koordinēšana 150 EUR gadā. | **25100** | **50200** | **50200** | **0** |
| 4. | Pilotprojekts 10 izglītības iestādēs mācību satura aprobācijai, lai iegūtu detalizētus, drošticamus datus par mācību saturu un veiktu tā pilnveidi.  2016.gada maijs – 2017.gads | 2016.gadā uzsākts (4 mēneši) pilotprojekts 10 izglītības iestādēs (10 skolotāji, 3 eksperti); 2017.gadā pabeigts (5mēneši) **pilotprojekts "Cilvēkdrošības mācību kursa" satura aprobācijai**. Viena eksperta mēneša atalgojums 300 EUR; skolotāja - 200 EUR. Kopā ((3 eksperti x 300 EUR un 10 skolotāji. x 200 EUR) x 4mēn) 2900 EUR mēnesī pilotprojekta īstenošanas laikā.  Izdevumi pilotprojekta norises nodrošināšanai (ceļa izdevumi, semināri pilotprojektā iesaistītajiem) ik mēnesi 810 EUR. Pilotprojekta rezultātu apkopošanas un pilotprojekta noslēguma konferences organizācijas izdevumi 3710 EUR. | **14840** | **22260** | **0** | **0** |
| 5. | Mācību grāmatas elektroniskā un papīra formātā un mācību un metodisko materiālu izstrāde par aktuāliem cilvēkdrošības jautājumiem.  2017.gads –2019.gads | Vismaz 15 **mācību un metodisko materiālu izstrāde**: mācību filmas, metodiskie materiāli pedagogiem, interaktīvas spēles, situāciju simulācijas ar aprakstiem, darba lapas utml. Kā arī filmas, video ar subtitru atbalstu vājdzirdīgiem un nedzirdīgiem bērniem un papildus audio materiāli neredzīgiem bērniem.  Viena materiāla izmaksas ir aptuveni 6400 EUR. Izstrādāto e-materiālu tiražēšana fiziskos datu nesējos 3500 EUR. Kopā (15 materiāli x 6400 EUR + 3500 EUR) 99500 EUR.  **Mācību grāmata** (papīra formāts) 1.-4.kl., 5.-9., 10.-12.kl.: metu konkursa žūrijas darba apmaksa (5 eksperti x 900 EUR) 4500 EUR; metu konkursa godalgas (10000EUR x 3) 30000 EUR; tiražēšana un piegāde izglītības iestādēm (vienai klašu grupai 67000 EUR) 201000 EUR. | **0** | **83750** | **167500** | **83750** |
| 6. | Cilvēkdrošības jautājumu aktualizēšanas pasākumi, pedagogu labās prakses pieredzes popularizēšana (reģionālie pasākumi)  2016.gads – 2019.gads | Īstenoti 5 **reģionāli semināri pedagogiem** un 5 **izglītojoši pasākumi vecākiem** (telpu īre, transports, lektoru atalgojums) cilvēkdrošības jautājumu aktualizēšanai. | **2600** | **5000** | **5000** | **2500** |
| **KOPĀ** | | | **70390** | **161210** | **222700** | **86250** |
| **540550** | | | |

NAP2020 prioritātes "Cilvēka drošumspēja" rīcības virzienā "Kompetenču attīstība" viens no mērķiem ir samazināt bērnu un jauniešu ar zemām pamatprasmēm īpatsvaru, nodrošinot visiem bērniem un jauniešiem kvalitatīvu un konkurētspējīgu pamatizglītību un vidējo izglītību, kā arī norādīts, ka, lai cilvēkam būtu iespēja iegūt un strādāt cienīgu darbu un gādāt par sevi, saviem tuviniekiem un sniegt ieguldījumu valsts attīstībā, nepieciešamas dažādas kompetences, tostarp, spēja novērtēt riskus un rast tiem risinājumus. Cits šā rīcības virziena mērķis ir adaptēties spējīgas un konkurētspējīgas profesionālās izglītības sistēmas izveide, veicinot cilvēka darba produktivitātes pieaugumu atbilstoši darba tirgus prasībām.

Daļu NAP2020, IAP un IAP plānā definēto uzdevumu vispārējās izglītības kvalitātes uzlabošanā IZM ir paredzējusi veikt atbilstoši Eiropas Savienības struktūrfondu un Kohēzijas fonda 2014.–2020.gada plānošanas perioda nosacījumiem un saskaņā ar Eiropas Savienības fondu un Kohēzijas politikas 2014.–2020.gada plānošanas perioda darbības programmā "Izaugsme un nodarbinātība" paredzēto, īstenojot 8.3.1.specifiskā atbalsta mērķa "Attīstīt kompetenču pieejā balstītu vispārējās izglītības saturu" (turpmāk – ESF projekts SAM 8.3.1.) 8.3.1.1.pasākumu "Kompetenču pieejā balstīta vispārējās izglītības satura aprobācija un ieviešana" un 8.3.1.2.pasākumu "Digitālo mācību un metodisko līdzekļu izstrāde". Tāpat atbilstoši IAP un ievērojot ES Padomes 2014.gada rekomendācijas par profesionālās izglītības kvalitātes uzlabošanu, IZM turpina īstenot uzsāktās reformas profesionālās izglītības jomā, lai sasniegtu galveno mērķi – izveidot patstāvīgi strādājošu, kvalitatīvu, tautsaimniecības nozaru attīstības vajadzībām atbilstošu un duālās izglītības pieeju attīstošu profesionālās izglītības satura nodrošināšanas sistēmu, kas spēj ātri reaģēt uz darba tirgus pieprasījumu, regulāri izvērtējot un atjaunojot profesionālās izglītības saturu atbilstoši regulāri aktualizētajai nozaru kvalifikāciju struktūrai.

Atbilstoši Ministru kabineta 2011.gada 20.decembra sēdes protokollēmuma (prot. Nr.75 34.§) 2.punkta uzdevumam IZM izveidoja darba grupu, tika izvērtētas civilās aizsardzības kursa izmaksas un sagatavots ieviešanas grafiks. Darba grupas priekšlikumi par paredzētajiem "Cilvēkdrošības mācību kursa" ieviešanai ir iekļauti IAP plānā, savukārt paredzēto pasākumu ieviešana plānota valsts budžeta un atsevišķu Eiropas Savienības struktūrfondu līdzfinansētu darbības programmas "Izaugsme un nodarbinātība" pasākumu ietvaros.

Ņemot vērā pašreizējos valsts fiskālās telpas aspektus un Finanšu ministrijas ieteikumus, IZM ir izskatījusi iespēju daļu darba grupas ierosināto pasākumu "Cilvēkdrošības mācību kursa" ieviešanai īstenot ESF projekta SAM 8.3.1. ietvaros, daļu esošā IZM budžeta ietvaros, neprasot papildus finansējumu no valsts budžeta šīs iniciatīvas nodrošināšanai. Līdz ar to tiktu veikta IAP plānā paredzēto uzdevumu optimāla izpilde ar mazāku finansējumu, nodrošinot maksimāli aktuālu cilvēkdrošības jautājumu sistēmisku un pēctecīgu iekļaušanu kompetenču pieejā balstītā mācību saturā vispārējā un profesionālā izglītībā un īstenošanas uzsākšanu, vienlaikus neradot papildus finansējuma apgrūtinājumu valsts budžetam.

Veicamās darbības, finansējuma avoti un plānotais izpildes termiņš:

|  |  |  |  |
| --- | --- | --- | --- |
| Nr.p.k. | Plānotās darbības | Izpildes laiks | Finansējuma avots |
| 1. | Skolēnu zināšanu un prasmju par cilvēkdrošības jautājumiem  diagnosticēšana | 31.05.2017. | ESF projekta SAM 8.3.1. ietvaros |
| 2. | Mācību satura normatīvās bāzes izstrāde, mācību satura aprobācija un pilnveide. | 31.12.2019. | Mācību programmas izstrāde piešķirtā valsts budžeta ietvaros, aprobācija ESF projekta SAM 8.3.1. ietvaros |
| 3. | Mācību un metodisko līdzekļu, kuros iekļauti aktuāli cilvēkdrošības jautājumi, kuri noteikti VISC organizētās darba grupas ietvaros, izstrāde | 31.12.2019. | ESF projekta SAM 8.3.1. ietvaros |
| 4. | Pedagogu profesionālās pilnveides programmas par cilvēkdrošības jautājumiem īstenošana un pedagogu labās prakses pieredzes popularizēšana 5 reģionālos semināros. | 31.12.2019. | Piešķirtā valsts budžeta pedagogu profesionālās kompetences pilnveidei ietvaros 2017.gadā |
| 5. | Cilvēkdrošības jautājumu aktualizēšana – izglītojoši pasākumi vecākiem | 31.12.2019. | Piešķirtā valsts budžeta ietvaros |

"Cilvēkdrošības mācību kursa" satura izstrādei tiks izveidota darba grupa, pieaicinot atbildīgo nozaru ministriju un nevalstisko organizāciju pārstāvjus. Kursa satura ieviešana vispārējā izglītībā pēctecīgi pa izglītības pakāpēm tiks uzsākta līdz ar kompetenču pieejā balstītā satura ieviešanu, sākot ar 2018.gadu, bet profesionālajā izglītībā ‒ līdz ar modulāro profesionālo izglītības programmu ieviešanu, sākot no 2020.gada.

Izglītības un zinātnes ministre Mārīte Seile

Vizē:

Valsts sekretāre Līga Lejiņa

10.12.2015.

5304

Upeniece

67814244

ineta.upeniece@visc.gov.lv

1. Cilvēkdrošība Latvijā un pasaulē: no idejas līdz praksei. Ozoliņa, Ž. (red). Rīga: Zinātne, 2012, 15. – 60.lpp. [↑](#footnote-ref-1)
2. Drošumspēja – spēja pielāgoties mainīgiem apstākļiem, spēja rast attīstības un problēmu risinājumus (NAP2020, 33.lpp.) [↑](#footnote-ref-2)
3. Pilnveidotie mācību priekšmetu programmu paraugi un ar tematu "Veselība un vide" papildinātais "Klases stundas programmu paraugs" atrodams VISC mājaslapā, informācija adresē: <http://visc.gov.lv/vispizglitiba/saturs/info.shtml> [↑](#footnote-ref-3)
4. [↑](#footnote-ref-4)
5. Ar darbu saturu un detalizētu rezultātu analīzi var iepazīties VISC mājaslapā: <http://visc.gov.lv/visc/petijumi.shtml> [↑](#footnote-ref-5)
6. Šobrīd VISC veic darbu rezultātu analīzi, ko plānots publiskot 2016.gada pavasarī. [↑](#footnote-ref-6)
7. Materiāla drukātā versija nogādāta visās izglītības iestādēs, bet elektroniskā versija pieejama mājaslapā: <http://visc.gov.lv/vispizglitiba/saturs/dokumenti/metmat/vesels_un_dross.pdf> [↑](#footnote-ref-7)
8. Materiāls brīvpieejams VISC mājaslapā adresē: <http://www.visc.gov.lv/vispizglitiba/saturs/dokumenti/metmat/vesels_un_dross_darba_lapas/index.html> [↑](#footnote-ref-8)
9. Mācību spēle atrodama VISC mājaslapā sadaļā „Gudras spēles”: <http://visc.gov.lv/vispizglitiba/saturs/metmat_speles.shtml> , savukārt metodiskais materiāls pedagogiem atrodams sadaļā metodiskie materiāli, adresē: <http://visc.gov.lv/vispizglitiba/saturs/dokumenti/metmat/isi_stasti_dr_dienai/met_mat_skolotajiem.pdf> [↑](#footnote-ref-9)
10. Materiāls skatāms VISC mājaslapā: <http://visc.gov.lv/profizglitiba/metmat.shtml> [↑](#footnote-ref-10)
11. Materiāls skatāms VISC mājaslapā: <http://visc.gov.lv/vispizglitiba/saturs/dokumenti/metmat/veselibas_izglitiba_vispvid_un_profizgl.pdf> [↑](#footnote-ref-11)
12. <http://visc.gov.lv/vispizglitiba/saturs/metmat.shtml> [↑](#footnote-ref-12)
13. <http://www.napofilm.net/lv/napo-for-teachers> [↑](#footnote-ref-13)
14. Materiāls skatāms VISC mājaslapā:

    <http://visc.gov.lv/audzinasana/metmat/darbs_ar_socriska_berniem.pdf> [↑](#footnote-ref-14)
15. Materiāls skatāms VISC mājaslapā: <http://visc.gov.lv/vispizglitiba/saturs/dokumenti/metmat/2013_kodarit_ja.pdf> [↑](#footnote-ref-15)
16. <http://visc.gov.lv/vispizglitiba/saturs/dokumenti/standarti/valsts_aizsardz_maciba.pdf> [↑](#footnote-ref-16)